Nõukogu määrus (EMÜ) nr 2204/90,

24. juuli 1990,

millega sätestatakse piima- ja piimatooteturu ühise korralduse täiendavad üldised eeskirjad juustu osas

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

piima- ja piimatooteturu ühist korraldust käsitleva nõukogu 27. juuni 1968. aasta määruse (EMÜ) nr 804/68 [3] (viimati muudetud määrusega (EMÜ) nr 3879/89 [4]) artiklis 11 sätestatakse kõnealuse korralduse kehtestamisest alates toetuse andmine ühenduses toodetud lõssile, mida töödeldakse kaseiini ja kaseinaatide valmistamiseks; kõnealune müügitoetus peab asjaomastele ühenduse tootjatele tagama samasuguse seisundi turul, nagu on ühendusevälistel kaseiini ja kaseinaatide tootjatel, kelle tooted on tollimaksude kehtestamisest tulenevalt ühenduse turul kättesaadavad maailmaturuhindadega;

tehnika areng ja piimatootmise kontrollimine on viinud kaseiini ja kaseinaatide kasutamiseni toodetes, millele toetus algselt ei olnud ette nähtud; sellised asendamised on mõjutanud piimaturu stabiilsust; kuigi konkurentsi huvides on äärmiselt oluline säilitada piisavalt suure toetuse põhimõte, tuleb vastu võtta meetmed, mis tagaksid, et toetuse andmine ei põhjustaks häireid piimaturu tasakaalus ja et ühenduse ning ühendusevälise päritoluga kaseiini ja kaseinaate koheldaks võrdväärselt;

kaseiini ja kaseinaatide ning juustu omadused on sarnased ja nendest sarnasustest tulenevalt seatakse juustutooted selliste asendamistega ohtu; järelikult tuleks ühenduse tasandil vastuvõetud eeskirjadega reguleerida ainult kaseiini ja kaseinaatide kasutamist juustus;

sellise korra ladus toimimine eeldab liikmesriikidelt kontrolli tagamist kehtestatud kohustuste täitmise üle; selleks tuleks kehtestada eelkõige kontrolli ja asjakohaseid karistusi käsitlevad sätted; karistused peavad olema vähemalt võrdsed lubamatust kasutamisest tuleneva majandusliku kasuga,

ON VASTU VÕTNUD KÄESOLEVA MÄÄRUSE:

Artikkel 1

Kaseiini ja kaseinaatide kasutamiseks juustu valmistamisel on vaja eelnevat luba, mis antakse ainult juhul, kui nende ainete kasutamine on selliste toodete valmistamisel hädavajalik.

Määruse (EMÜ) nr 804/86 artiklis 30 ettenähtud korras määrab komisjon kindlaks, mis tingimustel liikmesriigid lube välja annavad, samuti maksimaalse lisatava protsendimäära kehtestatud objektiivsete kriteeriumide alusel ja tehnoloogilisi vajadusi arvesse võttes.

Artikkel 2

Käesolevas määruses kasutatakse järgmisi mõisteid:

a) juust — ühenduse territooriumil valmistatud tooted, mis kuuluvad CN-koodi 0406 alla;

b) kaseiin ja kaseinaadid — tooted, mis kuuluvad CN-koodide 35011090 ja 35019090 alla ja mida kasutatakse töötlemata kujul või seguna.

Artikkel 3

1. Liikmesriigid kehtestavad haldus- ja füüsilise kontrolli, millega kaasnevad järgmised meetmed:

a) kohustus deklareerida valmistatud juustu kogused ja liigid ning eri toodetes kasutatud kaseiini ja kaseinaatide kogused;

b) iga ettevõtja kohustus pidada laokontot, mis võimaldaks registreerida valmistatud juustu kogused ja liigid, ostetud ja/või valmistatud kaseiini ja kaseinaatide kogused ja nende sihtkohad ja/või kasutuse;

c) sagedased etteteatamata pistelised kontrollimised nii laokonto kui ka vajalike äridokumentide ja tegelike varude ristkontrollimiseks; faktide kontrollimiseks hõlmab see representatiivse hulga punktis a nimetatud deklaratsioone.

2. Liikmesriigid teavitavad komisjoni kõigist vastavalt käesolevale määrusele võetud meetmetest ja meetmetest, mis tagavad, et asjaomaseid osapooli on teavitatud nii kriminaal- kui ka halduskaristustest, mida nende suhtes kohaldatakse käesoleva määruse sätete täitmatajätmise korral, mida täheldatakse

- kas vastavalt lõikele 1 võetud meetmetele

- või igasuguse sellise kontrollimise käigus, kui võimuorganid kontrollivad juustu valmistavaid ettevõtjaid, kelle suhtes ei kehti lõike 1 sätted.

3. Ilma et see piiraks asjaomase liikmesriigi sätestatud või sätestatavaid karistusi, tuleb ilma loata kasutatud kaseiini ja kaseinaatide koguste eest tasuda summa, mis võrdub lõssipulbri sekkumishinnast tuleneva lõssi väärtuse ja kaseiini ning kaseinaatide turuhinna vahega, millele lisatakse 10 %.

Kõnealused väärtused tehakse kindlaks määruse (EMÜ) nr 804/68 artiklis 30 ettenähtud korras.

Artikkel 4

Pärast seda, kui käesolevas määruses ettenähtud korda on kohaldatud ühe aasta jooksul, koostab komisjon nimetatud korra toimimise ja mõju kohta aruande koos vajalike ettepanekutega.

Artikkel 5

Käesoleva määruse üksikasjalikud rakenduseeskirjad võetakse vastu määruse (EMÜ) nr 804/68 artiklis 30 ettenähtud korras.

Artikkel 6

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 15. oktoobrist 1990. Kuni kõnealuse kuupäevani kohaldatakse kehtivaid sätteid, eelkõige kaseiiniks või kaseinaatideks töödeldavale lõssile toetuste andmise üldisi eeskirju sätestava nõukogu 15. juuli 1968. aasta määruse (EMÜ) nr 987/68 [5] (viimati muudetud määrusega (EMÜ) nr 1435/90 6 [6] artikli 2 lõiget 4.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 24. juuli 1990

Nõukogu nimel

eesistuja

C. Mannino

[1] Arvamus on esitatud 13. juulil 1990 (Euroopa Ühenduste Teatajas seni avaldamata)

[2] Arvamus on esitatud 4. juulil 1990 (Euroopa Ühenduste Teatajas seni avaldamata)

[3] EÜT L 148, 28.6.1968, lk 13.

[4] EÜT L 378, 27.12.1989, lk 1.

[5] EÜT L 169, 18.7.1968, lk 6.

[6] EÜT L 138, 31.5.1990, lk 8.

--------------------------------------------------